II. Osobitná časť
    
K § 1

Ustanovenia tohto paragrafu určujú v prílohe č. 1 základné rozpočtové rámce príjmovej a výdavkovej časti štátneho rozpočtu. V rámci príjmov a výdavkov sa rozpočtujú aj prostriedky Európskej únie v súlade s § 7 ods. 2 a § 8 ods. 3 zákona o rozpočtových pravidlách verejnej správy a prostriedky mechanizmu na podporu obnovy a odolnosti.
Určujú sa príjmy štátneho rozpočtu, pričom záväzné ukazovatele príjmov kapitol sú uvedené v prílohe č. 2. 
Určujú sa výdavky štátneho rozpočtu, ich rozdelenie do jednotlivých kapitol obsahuje príloha č. 3.
Rozpočet uvažuje s inými výdavkami kapitoly Najvyšší kontrolný úrad SR, ako návrh rozpočtu NKÚ SR predložený do výboru NR SR. V § 21a odseku 2 zákona č. 39/1993 Z. z. o Najvyššom kontrolnom úrade Slovenskej republiky je ustanovené, že „Návrh rozpočtu kapitoly Úradu predloží Úrad na schválenie príslušnému výboru Národnej rady Slovenskej republiky. Príslušný výbor Národnej rady Slovenskej republiky predloží schválený návrh rozpočtu kapitoly Úradu vláde SR do 30. júna bežného roka. Vláda rozhodne o návrhu rozpočtu kapitoly Úradu. Ak vláda vykoná v návrhu rozpočtu kapitoly Úradu zmeny, pri predkladaní návrhu zákona o štátnom rozpočte Národnej rade Slovenskej republiky ich odôvodní.“. Keďže vláda SR predložila Národnej rade SR návrh zákona o štátnom rozpočte na rok 2025 so zohľadnením konsolidačných opatrení, je odôvodnené, aby aj návrh rozpočtu Najvyššieho kontrolného úradu SR bol zosúladený s rozpočtom verejnej správy na roky 2025 až 2027. Z dôvodu, že viazanie výdavkov sa týkalo aj štátnych rozpočtových organizácií, bol týmto konsolidačným opatrením ovplyvnený aj rozpočet Najvyššieho kontrolného úradu SR.
Určuje sa schodok štátneho rozpočtu. Tento schodok možno v priebehu rozpočtového roka prekročiť alebo znížiť len v súlade s ustanoveniami § 8 ods. 7 a 8 zákona o rozpočtových pravidlách verejnej správy. 
V prílohe č. 4 sú uvedené jednotlivé časti programov, ktoré sú záväznými ukazovateľmi. Záväznými limitmi výdavkov v rámci programov sú záväzné limity uvedené v prílohe č. 4 a bližšie môžu byť definované v rozpisovom liste. Ostatné časti programov, na ktoré nie sú alokované výdavky, môže kapitola financovať v rámci ustanovených záväzných ukazovateľov.
V zákone sa ustanovuje aj výška finančných prostriedkov poskytnutých zo štátneho rozpočtu do rozpočtov obcí a do rozpočtov vyšších územných celkov na prenesený výkon štátnej správy zabezpečovaný obcami a vyššími územnými celkami, ktoré sú rozpočtované v kapitolách, do pôsobnosti ktorých predmetné kompetencie patria. Prehľad týchto finančných prostriedkov je uvedený v prílohe č. 5.
V súlade s ustanovením § 10 zákona o rozpočtových pravidlách verejnej správy sa v rámci celkových výdavkov štátneho rozpočtu uvedených v odseku 1 na zabezpečenie rozpočtového hospodárenia vytvárajú v štátnom rozpočte rezervy na krytie v čase alebo výške neistých nevyhnutných alebo nepredvídateľných výdavkov, ktorých prehľad je uvedený v prílohe č. 6.



K § 2

Obsahom tohto ustanovenia je splnomocnenie vlády, resp. ministra financií na úpravu schválených záväzných ukazovateľov štátneho rozpočtu v priebehu roka v súlade so zákonom o rozpočtových pravidlách verejnej správy v súvislosti s vývojom hospodárenia Slovenskej republiky, ktorý nebolo možné pri zostavovaní rozpočtu plne postihnúť. 

Vláda alebo na základe jej splnomocnenia minister financií sa splnomocňuje v súlade s osobitnými predpismi na vykonávanie úprav systemizácie v priebehu roka 2025.

Zároveň sa vláda alebo na základe jej splnomocnenia minister financií splnomocňuje na vykonávanie úprav limitov verejných výdavkov kapitol štátneho rozpočtu v roku 2025 pri dodržaní limitu verejných výdavkov štátneho rozpočtu schváleného Národnou radou SR na rok 2025.

K § 3

V súlade so zákonom č. 483/2001 Z. z. o bankách a o zmene a doplnení niektorých zákonov v znení neskorších predpisov (§ 122ya ods. 12) sa percentuálna výška štátneho príspevku a štátneho príspevku pre mladých na základe zmluvy o hypotekárnom úvere uzavretej pred 1. januárom 2018 určuje na jednotlivé kalendárne roky zákonom o štátnom rozpočte na príslušný rozpočtový rok a v tom istom roku platí pre všetky zmluvy o hypotekárnom úvere uzavreté pred 1. januárom 2018, okrem zmlúv uzavretých pred 1. júlom 2003. Pri týchto zmluvách sa poskytuje štátny príspevok, ktorý bol určený zákonom o štátnom rozpočte na príslušný rozpočtový rok, v ktorom bola zmluva uzavretá, v nezmenenej výške počas celej lehoty splatnosti hypotekárneho úveru.

Pri zmluvách o mladomanželskom úvere sa v súlade so zákonom č. 483/2001 Z. z. o bankách a o zmene a doplnení niektorých zákonov v znení neskorších predpisov (§ 88a) poskytuje štátny príspevok pre mladomanželov, ktorý sa určuje zákonom o štátnom rozpočte na príslušný rozpočtový rok, v ktorom bola zmluva uzavretá, v nezmenenej výške počas celej lehoty splatnosti mladomanželského úveru.

K § 4

V navrhovanom ustanovení sa deklaruje potreba prefinancovania štátneho dlhu splatného v roku 2025, t. j. nevyhnutná úhrada záväzkov vnútorného a zahraničného dlhu, predstavujúca splatné čiastky istín štátneho dlhu v roku 2025.

Zároveň sa vytvára možnosť prevziať úvery od Rozvojovej banky Rady Európy a úvery od Európskej investičnej banky na financovanie vhodných projektov podporených zo štátneho rozpočtu v rámci jednotlivých kapitol štátneho rozpočtu.

Vytvára sa aj možnosť na úhradu záväzku voči skupine Európskej investičnej banky splatného na vyzvanie, vyplývajúceho z účasti Slovenskej republiky vo Fonde Európskej únie pre Ukrajinu.

K § 5

Pre štátnych zamestnancov v štátnozamestnaneckom pomere a zamestnancov pri výkone práce vo verejnom záujme, odmeňovaných podľa príslušných zákonov, sa zákonom o štátnom rozpočte na rok 2025 v termíne od 1. januára 2025 nenavrhuje úprava platov;  platové tarify, resp. stupnice platových taríf sa zvýšia o 0 %. 
 
Zákonom o štátnom rozpočte na príslušný rok sa v súlade s osobitnými zákonmi pre štátnych zamestnancov v služobnom pomere stanovuje výška a termín zvýšenia stupnice platových taríf, funkčných platov, resp. hodnostných platov. Na rok 2025 sa od 1. januára 2025 navrhuje zvýšenie stupnice platových taríf príslušníkov Hasičského a záchranného zboru a príslušníkov Horskej záchrannej služby, funkčných platov príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky, Národného bezpečnostného úradu, príslušníkov finančnej správy a hodnostných platov profesionálnych vojakov na úrovni 0 %.

Na základe vyjednaných podmienok kolektívnych zmlúv vyššieho stupňa na rok 2025 sú v kapitole Všeobecná pokladničná správa zabezpečené zdroje na vyplatenie odmeny v sume 800 eur na zamestnanca v roku 2025. 

K § 6 

V súlade so zákonom č. 111/1990 Zb. o štátnom podniku v znení neskorších predpisov sa určuje osobitný odvod do štátneho rozpočtu zo zisku po zdanení pre Vodohospodársku výstavbu, š. p. v sume 40 000 000 eur. Uvedené prostriedky budú odvedené na príjmový účet kapitoly štátneho rozpočtu Ministerstva životného prostredia Slovenskej republiky do 15. decembra 2025.

K § 7

Účinnosť zákona sa navrhuje od 1. januára 2025.

Robert Fico  v. r. 
predseda vlády Slovenskej republiky




 
 Ladislav Kamenický  v. r. 
  minister financií Slovenskej republiky

